有感
作者：蔡戡
朝代：宋

paragraphs: 人生一世間，常苦不自足。
冬寒但重裘，日食唯一肉。
所須能幾何，甘心事馳逐。
何郎費萬錢，徒令厭僮僕。
長卿乘駟馬，祇欲誇世俗。
于我何有哉，浮榮不償辱。
回思五鼎烹，焉用萬鍾祿。
朱紫蒙陷穽，簪笏如桎梏。
勿爲觳觫牛，寧作擁腫木。
君看白玉堂，未比黄茅屋。
卧聽元戎報五更，何如日高三丈春睡熟。